Claus Hjort Frederiksen (V), 2002-11-18:
Jeg vil gerne takke for den behandling, de tre lovforslag har fået i Tinget i dag.
Jeg ser frem til samarbejdet under den videre behandling
af lovforslagene i Arbejdsmarkedsudvalget.
De tre lovforslag, vi har på bordet her i dag, er første fase af den nye beskæftigelsesindsats, som en kreds af partier har indgået en aftale om.
Partierne er: Socialdemokratiet, Dansk Folkeparti, Det Radikale Venstre og Kristeligt Folkeparti. Med det brede forlig har et stort flertal jo vist viljen til at samle partier fra begge sider her i Folketingssalen om arbejdet med at forbedre og effektivisere indsatsen over for de ledige og udvikle og modernisere strukturerne på arbejdsmarkedet.
Vi har videreført den hidtidige tradition
med brede forlig om beskæftigelsespolitikken.
Udgangspunktet for de fremsatte lovforslag er den handlingsplan for flere i arbejde, som vi nu har forhandlet i lang tid. Regeringen har været i dialog med arbejdsmarkedets parter, der har en vigtig rolle, når reformen skal føres ud i livet. Der er med den politiske aftale om fremtidig beskæftigelsespolitik tale om en banebrydende nytænkning inden for beskæftigelsespolitikken.
Jeg vil kommentere et par af de spørgsmål, der er blevet stillet her i debatten.
Det ene er af hr. Ole Vagn Christensen, som rejste spørgsmålet om de nye CV'er i jobbanken.
Det er klart, at en idé i reformen selvfølgelig er, at vi skal benytte alle muligheder for at effektivisere og forbedre og smidiggøre indsatsen, herunder selvfølgelig pc'er og digitale muligheder.
Da CV'ets indlæggelse i denne her jobbank indgår i rådighedsforpligtelsen, skal vi selvfølgelig finde en ordentlig måde at indfase de her ting på, for der er en række praktiske problemer i forbindelse med det her. Og selvfølgelig skal det også være sådan, at de mennesker, som ikke behersker denne her teknik, ikke bliver stillet dårligere. Men jeg forudser, at vi finder en praktisk indkøring, og at vi vil se pragmatisk på det her spørgsmål, så vi kan sikre en lempeligere indkøring af det her system i den kommende tid. Det andet spørgsmål, der er blevet rejst, er spørgsmålet om a-kassernes formålsbestemmelse, og ifølge denne skal a-kasserne jo varetage opgaver i henhold til loven om a-kasser samt anden lovgivning, som tillægges a-kasserne. Jeg vil godt henvise til pkt. 44 i lovforslag nr. L 61, pkt. 44, § 39 c, som siger: »Beskæftigelsesministeren kan efter indstilling fra direktørerne for Arbejdsdirektoratet og Arbejdsmarkedsstyrelsen fastsætte regler om arbejdsløshedskassernes mulighed for at varetage arbejdsmarkedsindsatsen efter denne lov.«
Og det vil vi naturligvis gøre.
Så er det selvfølgelig rigtigt, at vi står over for et paradoks, nemlig:
Samtidig med at vi har ledige og vi ved, at vi om 8 år kommer til at mangle 80.000 mennesker på arbejdsmarkedet, hvordan sikrer vi så, at de ledige, vi har, kan udfylde, opfylde, de kvalifikationer, der er til det fremtidige arbejdsmarked?
Der synes jeg, at vi med denne beskæftigelsesreform står bedre rustet, end vi gjorde før.
Vi skal naturligvis gøre alt, hvad vi kan, for at sikre, at de ledige hurtigst muligt og mest direkte kommer i job, kommer tilbage til et job, og vi skal også identificere de ledige, som har en risiko for at ende i langtidsledighed, og derved prøve at træffe foranstaltninger i form af uddannelse og lignende, så de kan undgå at havne i langtidsledighed.
Jeg ville have sagt et par ord til Enhedslistens ordfører, men da jeg kan se, at hun ikke er til stede, vil jeg bare sige, at når mine børn kom og sagde til mig, at alle i denne verden, de havde mødt, var idioter, og at de ikke kunne forstå noget som helst, plejede jeg altid at sige til mine børn, at så skulle de lige tænke sig om en ekstra gang, om det kunne være sådan, at alle andre i omverdenen var idioter.
Og der synes jeg også, at Enhedslisten lige skulle prøve at overveje, om det er sådan, at vi alle er idioter i denne henseende.
Men jeg takker for den positive behandling og glæder mig til at besvare spørgsmål i udvalget.